Beniopa inaugura la temporada de porrats aquest cap de setmana
09 gener 2024

## Beniopa inaugura la temporada de porrats aquest cap de setmana09 gener 2024Última actualització: 09 gener 2024

![](../gestion/img/2724389a9d5ed38adfe3a12dd5c2a0e3812eef30f0f771c10e43c118b3b8a981.jpg)  
  

El **regidor i president de la Junta de Districte de Beniopa, Jesús Naveiro**, acompanyat del **tècnic municipal Juanjo Reig**, ha presentat hui la nova edició de la **festivitat de Sant Antoni** en el barri, que tindrà lloc els pròxims dies **12, 13 i 14 de gener**.

  
La programació començarà aquest divendres amb la fira popular per als xiquets, que començarà a funcionar a partir de les 17 hores, i l'actuació del grup Sin Comentarios, que eixirà a l'escenari a les 21 hores.

  
A les **9 hores** del dissabte 13 de gener la Falla Beniopa s'encarregarà de **plantar la foguera en la plaça del Campanar**. Una hora més tard, tant el tradicional porrat, com el Mercat i la Fira d'Associacions obriran les seues portes.

  
Al llarg del dia hi haurà diferents tipus d'animació musical. Entre altres coses, els assistents podran escoltar la banda Covergente, el Dj Carles Roselló, o la colla Els Bessons. A les **20 hores** tindrà lloc la **cremà de la foguera** i, a continuació, actuarà el grup Top Hits. Després, començarà la nit _remember_ amb Ortolà Show.

  
L'últim dia, **diumenge 14** de gener, començarà a les 8.45 hores amb l'eixida de la XXII edició del Km Vertical. A les 11 hores, l'església de Santa María Magdalena acollirà la **missa en honor a Sant Antoni del Porquet** i, una hora més tard, es durà a terme la **benedicció d'animals en la plaça del Campanar**.

  
A les 12.30 hores hi haurà una exhibició hípica a càrrec de l'equip Doma Clásica David Escrivà i el Club Hípic de la Safor i, a la 13.45 h, la gent podrà gaudir al ritme de TKD90 (Astropejats). **El programa complet pot consultar-se al [Full Cultural de Gandia](https://cultura.gandia.org/)**.

  
Durant la roda de premsa, el regidor ha destacat la importància que té per a ell aquesta edició per ser la primera vegada que ho viu com a president de la Junta de Districte del barri, i ha posat en valor tot l'esforç que, cada any, du a terme l'organització per a tirar avant el primer porrat del municipi.

  
A més, Reig ha esmentat que, aquesta vegada, s'ha volgut donar molta importància a les actuacions i concerts i s'ha buscat la qualitat dels grups perquè _«Beniopa és un poble de músics»_.